Ego Odo, dux Burgundię, notum facio presentibus et futuris quod Hugo, miles, de Cirilleio, dedit ecclesię Beatę Marię de Castellione, et canonicis ibidem Deo servientibus, in perpetuum et in elemosinam, medietatem omnium earum quę possidebat in villa de Calmis et in appenditiis ejusdem villę, in justitia, in nemoribus, in aquis, in terris, in pratis, in pasturis, in pasnagiis et in omni utilitate. Clamavit etiam quietam Castellionensem, ecclesiam, si quod habebat juris infra ambitum curię grangię de Calmis, et quidquid habebat in prato stagni, et in duobus jornalibus qui sunt inter viam de Jors et aquam, et protrahunt a veteri molendino usque ad Pontem; et duos sextarios, unum frumenti et alterum avenę, quos predicti canonici prenominato Hugoni militi persolvebant annuatim in grangia de Poissun, pro magno campo de Abvia, et pro campo Quercus en Jouiart, et pro campo de Crai, et pro campo de Pomier. Concessit que totiens nominatus Hugo ecclesię Castellionensi quod nec ipsi nec alicui heredum suorum licebit aliam medietatem eorum que habebat in villa de Calmis, et in appenditiis ejus, ulli ecclesie vel homini invadiare, vendere, sine alio modo expendere, nisi ecclesię Castellionensi; si eadem ecclesia ea legali extimatione proborum virorum retinere voluerit, in elemosinam vero nulli ecclesię vel homini dare poterit nisi pretaxatę ecclesię. Dederunt itaque prefati canonici pretaxato Hugoni, pro eadem conventione, centum et viginti quinque libras, et quamdam filiam ejus in conversam receperunt. Laudavit hec omnia Oliverus de Grignone, miles, de cujus casamento hec omnia, exceptis duobus sextariis, proveniebant, et eumdem Hugonem ab hominis absolvit, et totum casamentum ejus quietum clamavit, et de hac quitatione se legitimam garantiam portaturum promisit. Laudaverunt et hanc donationem, et hominii et casamenti absolutionem Floria, uxor ejusdem Oliverii, et filii ejus Pontius, Hugo, Thomas, Reinerus, Gaufridus, Willelmus, et filię ejus Agnes et Mathildis. Hanc quoque laudationem laudaverunt Adelina, uxor predicti Hugonis de Cirilleio, et filii ejus et filię: Jobertus, Milo, Henricus et Guibors, cognomento Capraria et Matheus, maritus ejusdem Guibors, et Gila. Actionis hujus testes sunt Robertus, capellanus de Sancto Marcello, Odo Rufus, miles; Boinus, prepositus; Silvester, cognomento Testa. Acta hec anno incarnati Verbi Dei M°C°XC°VI°.